Ny literatiora an-tsoratra teo anelanelan’ny taona 2009 hatramin’ny taona 2013 no lohateny nampitondraina ity asa fikarohana ity. Antony roa no nanosika anay hanatanteraka izany. Nankafy sy niaina tao anatin’ny literatiora izahay ka te handinika izany lalindalina kokoa. Ny fampifandraisana azy amin’ny fiainam- piarahamonina no tena nahaliana anay. Mbola tsy nisy nanao ihany koa ity asa fikarohana ity, ka nirinay indrindra ny hisantatra izany. Misy ny zava-kendrena amin’ny fanatanterahana asa fikarohana toy izao. Eto dia ny mba hiraketana ireo zava-nisy nisongadina teto amin’ny firenena sy ny tany ivelany, tany aloha sy teo anelanelan’ny taona 2009 hatramin’ny taona 2013, no tanjonay voalohany. Manampy ireo mpitrandraka tantara sy ireo izay liana amin’izany, araka izany ity asa ity. Manaraka izany ny fanatevenana ireo fitaovana hoenti-mitrandraka lesona hampianarina any an-tsekoly, eo amin’ny resaka vanim- potoana. Ireo mpampianatra any amin’ny lisea no tianay hampiana amin’izany. Tsy maharaka ny firoson’ny fotoana ny fampianarana ny tantaran’ny literatiora an-tsoaratra malagasy an-tsekoly, hany ka heverin’ny mpianatra ho lesona be tsy maintsy ianarana fotsiny, fa tsy hitany izay tena lanjany. Raha mahatsapa anefa izy ireo fa mifandray amin’ny fiainany, amin’ny maha olon’ny fiarahamonina sy amin’ny maha olom-pirenena azy ireo asa soratra atolotra hokirakiraina, dia ho liana amin’ny fandalinana azy ireo izy. Nanaraka dingana vitsivitsy izahay tamin’ny fananganana izao asa fikarohana izao. Niainga tamin’ny fanangonana ny vondrona ambara izahay. Tsy izay rehetra voaangona anefa dia noraisina avokoa, fa nisy ny fifantenana sy ny fanasokajiana ireo singa samihafa. Izay tsapanay fa tena nisongadina sy nironan’ny besinimaro ihany no noraisina. Tsy sarotra taminay avy eo ny nanangana ny drafitra vonjimaika hitondrana ny asa. Raha efa izany, dia niroso tamin’ny fandrafetana tsikelikely ny asa. Tsy maintsy misy hatrany ny olana atrehina amin’ny fanatanterahana asa toy izao. Ny tena nisongadina tamin’ireny dia ny tsy fahafahana nihaona matetika tamin’ireo olona nanangonana ny vondrona ambara noho ny asa aman-draharahany. Tsy nataonay ho sakana anefa izany, fa niezaka hatrany izahay nitady vahaolana nangataka fotoana mialoha hihaonana aminy, sy nividy boky sy tahirin-kevitra samihafa, sns nifototra tamin’ny haitsikera ara-piarahamonina ny asa fikarohana. Ny fandinihana ny fiarahamonina miainga amin’ny literatiora no lalan-tsaina narahina. Nilafika tamin’ny fomba fijerin’i zalamansky ny fandinihana. Asa soratra mpanoratra maromaro araka izany no noraisina, fa tsy nionona tamin’ny asa soratra mpanoratra iray izahay. Ary tsy dia ny mpanoratra no nomenay lanja, fa ny asa sorany. Voafetra ihany anefa ity asa fikarohana ity. Ny teo anelanelan’ny taona 2009 hatramin’ny taona 2013 ihany no nojerena. Nametra ny asa ihany koa ny haitsikera nampiharina. Nijanona teo amin’ny fandinihana ny asa soratra fotsiny ihany izahay, fa tsy nitodika tamin’ireo mpanoratra. Fa mbola teo ihany koa ny fisafidianana asa soratra, dia ny tononkalo, ny sombin-tantara ary ny tantara foronina. Ireo karazan- dahatsoratra telo ireo ihany no tena niompanan’ny asa. Fizarana telo lehibe no nentina namelabelarana ny asa. Ny fizarana voalohany no nitantarana sy nitaterana ireo zava-nisy nisongadina ara-pôlitika sy ara-toe-karena ary ara-piarahamonina, tany ivelany sy teto an-toerana. Nampifandraisina tamin’ny literatiora io zava-nisy io ao amin’ny fizarana faharoa. Ny akon’ireo zava-nisy teo amin’ny literatiora an-tsoratra no nezahina nasongadina. Tao ny fitanisana ireo fitaovana nentina nanorina hatrany ny literatiora, ary teo ihany koa ny fitrandrahana ireo lohahevitra tena novoizin’ireo mpanoratra. Ny fizarana fahatelo kosa, dia nanadihadiana ny rafitr’ireo asa soratra tena nisongadina, ary ny fomba nanehoan’ny mpanoratra ny heviny. Tsy feno tanteraka akory ny fanadihadiana natao. Mbola maro ny lafiny azo trandrahana raha ny momba ny literatiora an-tsoratra novokarin’ireo mpanoratra tamin’ity vanim-potoana ity. Azo atao ohatra, ny mifototra fotsiny amina karazan- dahatsoratra iray toy ny sombin-tantara na tantara foronina, ary manadihady ny tekinika nandrafetan’ny mpanoratra azy. Na izany aza anefa, heverinay fa hanampy